Internasionale Biodiversiteitdag môre herdenk - Omgewing - Republikein
Sunday, May 24th, 12:29:11
Internasionale Biodiversiteitdag môre herdenk
21 May 2020 | Omgewing
Internasionale Biodiversiteitdag word jaarliks op 22 Mei volgens die Verenigde Nasies se Konvensie oor Biologiese Diversiteit (UNCBD) herdenk.
Volgens die woordvoerder van die ministerie van die omgewing, bosbou en toerisme, mnr. Romeo Muyunda, sal daar vanjaar weens die Covid-19-pandemie geen spesiale, amptelike funksie wees om dié dag te vier nie.
"Die Covid-pandemie het ernstige gevolge vir Namibië se toerisme- en bewaringsektor en die land se ekonomie. Die toerismesektor leun swaar op internasionale toeriste wat Namibië se natuurskoon geniet," het Muyunda gesê.
"Sowat 70% van Namibiërs is afhanklik van die biodiversiteit en natuurlike hulpbronne."
Vanjaar se tema is "Our solution are in Nature" en volgens Muyunda word Namibiërs en die wêreldgemeenskap aangemoedig om tydens die krisis met dié tema na oplossings vir die pandemie te soek.
"Plaaslike en internasionale navorsers word aangemoedig om binne ons biodiversiteit na 'n kuur vir die virus te soek," het hy gesê.
Muyunda doen 'n beroep op Namibiërs om hulle te weerhou van onvolhoubare praktyke soos stropery en dit te veroordeel.
"Stropery, veral van renosters en olifante, is een van die grootste bedreigings vir ons biodiversiteit en die onwettige oes van hout bedreig ons woud-ekostelsels."
Ander uitdagings is rommelstrooiery, besoedeling, die vernietiging van die habitat deur onder meer sandmyne, verwoestyning weens klimaatsverandering, grondagteruitgang weens onvolhoubare grondgebruik en die onvolhoubare gebruik van natuurlike hulpbronne.
"Namibië skep deurentyd nuwe beleide en verbeter bestaande beleide om die positiewe impak op die ekonomie, samelewing en die omgewing te verseker," sê Muyunda.